Komission asetus (EY) N:o 971/98, annettu 7 päivänä toukokuuta 1998, Kiinan kansantasavallasta peräisin olevien sytytinkivellisten kaasukäyttöisten kertatäyttöisten taskusytyttimien tuonnissa neuvoston asetuksella (ETY) N:o 3433/91 käyttöön otetun polkumyyntitullin väitettyä kiertämistä tuomalla samoja sytyttimiä Hongkongin, Macaon ja Taiwanin kautta sekä tuomalla Kiinan kansantasavallasta peräisin olevia tiettyjä kertakäyttöisiä uudelleen täytettäviä sytytinkivellisiä taskusytyttimiä koskevan tutkimuksen vireillepanosta sekä kyseisen tuonnin kirjaamisvelvoitteesta



Virallinen lehti nro L 135 , 08/05/1998 s. 0038 - 0041



KOMISSION ASETUS (EY) N:o 971/98, annettu 7 päivänä toukokuuta 1998, Kiinan kansantasavallasta peräisin olevien sytytinkivellisten kaasukäyttöisten kertatäyttöisten taskusytyttimien tuonnissa neuvoston asetuksella (ETY) N:o 3433/91 käyttöön otetun polkumyyntitullin väitettyä kiertämistä tuomalla samoja sytyttimiä Hongkongin, Macaon ja Taiwanin kautta sekä tuomalla Kiinan kansantasavallasta peräisin olevia tiettyjä kertakäyttöisiä uudelleen täytettäviä sytytinkivellisiä taskusytyttimiä koskevan tutkimuksen vireillepanosta sekä kyseisen tuonnin kirjaamisvelvoitteesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1), sellaisena kuin se on viimeksi muutettuna asetuksella (EY) N:o 905/98 (2), ja erityisesti sen 13 ja 14 artiklan, on kuullut neuvoa-antavaa komiteaa asiasta, sekä katsoo seuraavaa: a) PYYNTÖ 1) Komissio on vastaanottanut asetuksen (EY) N:o 384/96, jäljempänä `perusasetus`, 13 artiklan 3 kohdan mukaisen pyynnön tutkia neuvoston asetuksella (ETY) N:o 3433/91 (3), sellaisena kuin se on viimeksi muutettuna asetuksella (EY) N:o 423/97 (4), käyttöön otetun Kiinan kansantasavallasta peräisin olevien sytytinkivellisten kaasukäyttöisten kertatäyttöisten taskusytyttimien, jäljempänä myös `kertakäyttösytyttimet`, tuontia koskevan polkumyyntitullin väitettyä kiertämistä. Pyynnöstä väitetään edellä mainittua polkumyyntitullia kierrettävän seuraavassa tuonnissa: i) Kiinan kansantasavallasta peräisin olevien ja Hongkongin, Macaon ja Taiwanin kautta kuljetettujen kertakäyttösytyttimien tuonti; ii) Kiinan kansantasavallasta peräisin olevien sellaisten kertakäyttösytyttimien tuonti, jotka niihin tehtyjen pienten muutosten jälkeen ilmoitetaan tulliselvitettäviksi uudelleen täytettävinä sytyttiminä ja/tai sytyttiminä, joiden sytytinkivi on vaihdettavissa, vaikka ne eivät käytännössä sitä ole. Lisäksi on pyydetty, että tulliviranomaisten olisi kirjattava kyseinen tuonti perusasetuksen 14 artiklan 5 kohdan mukaisesti ja että edellä mainitun polkumyyntitullin soveltamisalaa laajennettaisiin koskemaan kyseistä tuontia. b) PYYNNÖN ESITTÄJÄ 2) Pyynnön esitti Euroopan sytytinvalmistajia edustava European Lighters Manufacturers' Federation 24 päivänä maaliskuuta 1998 seuraavien yhteisön tuottajien puolesta: - Bic SA, Clichy Cedex, Ranska, - Flamagas SA, Barcelona, Espanja, - Tokai Seiki GmbH, Mönchengladbach, Saksa. Pyynnön mukaan kaikki kyseiset yritykset valmistavat kertakäyttösytyttimiä, ja niiden kokonaistuotanto edustaa noin 60:tä prosenttia samankaltaisen tuotteen koko tuotannosta yhteisössä. c) TUOTE 3) Alkuperäisessä tutkimuksessa ja uudelleentarkastelussa, jäljempänä `aikaisempi tutkimus`, joiden perusteella muutettiin voimassa olevaa polkumyyntitullia neuvoston asetuksella (EY) N:o 1006/95 (5), kyseessä oleva tuote oli sytytinkivelliset kaasukäyttöiset kertatäyttöiset taskusytyttimet eli kertakäyttösytyttimet. Kertakäyttösytyttimet luokitellaan tällä hetkellä CN-koodiin ex 9613 10 00. Kyseinen CN-koodi on ainoastaan viitteellinen. Kuten jäljempänä tarkemmin kuvataan, tämän tutkimuksen vireillepanoa koskevassa pyynnössä väitetään muun muassa, että nykyisiä toimenpiteitä kierretään muuttamalla Kiinan kansantasavallasta peräisin olevia kertakäyttösytyttimiä ja että muutosten ainoa tarkoitus on saada tulliviranomaiset luokittelemaan kyseiset maahantuodut sytyttimet eri tullitariffinimikkeeseen kuin siihen, johon kertykäyttösytyttimet kuuluvat. d) TUONNIN KIRJAAMINEN 4) Koska väitetään, että toimenpiteitä kierretään muun muassa Kiinan kansantasavallasta peräisin olevien sellaisten kertakäyttösytyttimien tuonnissa, jotka ilmoitetaan tulliselvitettäviksi uudelleen täytettävinä sytyttiminä ja/tai sytyttiminä, joiden sytytinkivi on vaihdettavissa, vaikka ne eivät käytännössä sitä ole, CN-koodiin ex 9613 20 90 (uudelleen täytettävät sytyttimet) kuuluvien tavaroiden tuonnin kirjaaminen olisi rajoitettava sytyttimiin, joiden keskimääräinen vapaasti yhteisön rajalla tullaamattomana -hinta kappaleelta on vähemmän kuin 0,5 ecua (vähäarvoiset sytyttimet). Tämä kirjaamista koskeva rajoitus vaikuttaa kohtuulliselta, koska voidaan olettaa, että sytyttimet, joiden kappalehinta on 0,5 ecua tai enemmän, ovat uudelleen täytettäviä. Kirjaamisen olisi koskettava myös Hongkongista, Macaosta ja Taiwanista yhteisöön suuntautuvaa kertakäyttösytyttimen tuontia. Kirjaamisen tarkoituksena on varmistaa, että jos Kiinan kansantasavallasta peräisin olevien kertakäyttösytyttimien tuontiin sovellettavan polkumyyntitullin soveltamisalaa laajennetaan koskemaan uudelleen täytettävinä ja Kiinan kansantasavallasta peräisin olevina tulliselvitettäviksi ilmoitettavien muutettujen vähäarvoisten sytyttimien tuontia ja/tai Hongkongin, Macaon ja Taiwanin kautta tuotavien kertakäyttösytyttimien tuontia, polkumyyntitulli voidaan kantaa kyseisen kirjaamisen päivämäärästä alkaen. e) TODISTEET 5) Pyyntöön sisältyy perusasetuksen 13 artiklan vaatimusten mukaisesti riittävästi alustavia todisteita siitä, että Kiinan kansantasavallasta peräisin olevien kertakäyttösytyttimien tuontiin sovellettavaa polkumyyntitullia kierretään. 6) Todisteet ovat seuraavat: A. Kiinan kansantasavallasta peräisin oleviksi väitettyjen ja Hongkongin, Macaon ja Taiwanin kautta kuljetettujen kertakäyttösytyttimien tuonnin osalta: i) Pyynnön mukaan on tapahtunut kolmansien maiden ja yhteisön välisen kaupan rakenteen muutos, joka johtuu käytännöstä, jolla ei ole riittävästi perusteita tai jolla ei ole muuta taloudellista perustetta kuin polkumyyntitullin käyttöön ottaminen. Pyyntöön sisältyy Eurostatin lukuihin perustuvia todisteita siitä, että Kiinan kansantasavallasta peräisin olevien kertakäyttösytyttimien suora tuonti on vähentynyt yli 70 prosenttia vuosina 1994-1997 (koko vuoden 1997 tuonti on laskettu yhdeksän ensimmäisen kuukauden perusteella) eli aikaisemman tutkimuksen vireillepanon jälkeen. Osan tästä tuonnista näyttää korvanneen sytyttimien tuonti Hongkongista, Macaosta ja Taiwanista; kyseinen tuonti on yli kolminkertaistunut kyseisenä aikana. Väitetään, että viimeksi mainittu tuonti on kiinalaista alkuperää ja että tavarat ainoastaan kuljetetaan Hongkongin, Macaon ja Taiwanin kautta. Väitettä tukee se, että tuonti suoraan Kiinan tasavallasta on huomattavasti vähentynyt samanaikaisesti, kun tuonti kolmesta uudesta lähteestä näyttää lisääntyneen. ii) Lisäksi pyynnön esittäjä esitti todisteita siitä, että Hongkongista, Macaosta ja Taiwanista tuotuja kertakäyttösytyttimiä myydään alhaisemmilla hinnoilla kuin Kiinan kansantasavallasta yhteisöön vietyjä sytyttimiä aikaisempaa tutkimusta koskevana tutkimusajanjaksona. Tämän vuoksi väitetään, että polkumyyntiä tapahtuu vielä enemmän kuin aikaisemmassa tutkimuksessa todettiin ja että Hongkongin, Macaon ja Taiwanin kautta tuotavien kertakäyttösytyttimien hinnat ja paljoudet heikentävät polkumyyntitullin korjaavia vaikutuksia. B. Eri tullitariffinimikkeeseen luokittelun aiheuttavien kertakäyttösytyttimiin tehtävien muutosten osalta: i) Pyyntöön sisältyy todisteita siitä, että osa kaupan rakenteen muutoksesta johtuu siitä, että Kiinasta peräisin olevien kertakäyttösytyttimien tuonnin on korvannut suurelta osin sellaisten sytyttimien tuonti, joita on muutettu niin, että ne näyttävät olevan luokiteltavissa uudelleen täytettäviä sytyttimiä koskevaan tariffinimikkeeseen. Kiinan kansantasavallasta peräisin olevien niin sanottujen uudelleen täytettävien sytyttimien tuonti on lisääntynyt huomattavasti (yli 400 prosenttia) vuosina 1994-1997 (koko vuoden 1997 tuonti on laskettu yhdeksän ensimmäisen kuukauden perusteella). Pyynnössä väitetään, että kertakäyttösytyttimiä on tosiasiallisesti muutettu ainoastaan niin, että niihin on lisätty venttiili, jonka ansiosta tuote voitaisiin täyttää ja näin ollen myös käyttää uudelleen. Tekniset kokeet osoittavat kuitenkin, että kyseisten muutettujen sytyttimien uudelleentäyttö ja uudelleenkäyttö ei ole käytännössä mahdollista eikä taloudellisesti kannattavaa. Yhteisön tuojat eivät myöskään mainosta ostajille, että kyseisiä sytyttimiä voitaisiin täyttää uudelleen. Pyynnön mukaan näissä olosuhteissa ei ole taloudellista perustetta venttiilin lisäämiselle sytyttimiin. Ainoa syy sytyttimien muuttamiseen olisi siis Kiinan kansantasavallasta peräisin olevien kertakäyttösytyttimien tuontiin sovellettavan polkumyyntitullin olemassaolo. ii) Lisäksi pyyntöön sisältyy todisteita siitä, että niin sanottujen uudelleen täytettävien eli edellä kuvatulla tavalla muutettujen ja Kiinan kansantasavallasta peräisin olevien sytyttimien tuonnin hinnat ja paljoudet heikentävät polkumyyntitullin korjaavia vaikutuksia ja että polkumyyntiä tapahtuu suhteessa aikaisemmassa tutkimuksessa vahvistettuun normaaliarvoon. Pyynnön esittäjä esitti myös todisteita siitä, että niin sanottuja uudelleen täytettäviä sytyttimiä myydään yhteisöön aikaisemmassa tutkimuksessa vahvistettuja normaaliarvoja alhaisemmilla hinnoilla. Näin siitä huolimatta, että sytyttimiin on lisätty venttiili, minkä pitäisi tavallisesti nostaa tuotantokustannuksia ja hintoja. f) MENETTELY 7) Komissio on pyyntöön sisältyvien todisteiden perusteella päättänyt, että on olemassa riittävät todisteet perusasetuksen 13 artiklan 3 kohdan mukaisen tutkimuksen vireillepanemiseksi ja edellä 4 kappaleessa mainittujen sytyttimien tuonnin kirjaamisen tekemiseksi pakolliseksi mainitun asetuksen 14 artiklan 5 kohdan mukaisesti. i) Kyselylomakkeet 8) Saadakseen tutkimuksensa kannalta välttämättöminä pitämänsä tiedot komissio lähettää kyselylomakkeet pyynnössä mainituille viejille ja tuottajille sekä aikaisempaan tutkimukseen osallistuneille Kiinan kansantasavallan kahdelle viejälle ja yhdelle tuojalle. Myös yhteisön tuottajia ja tuojia voidaan tarvittaessa pyytää toimittamaan asiaan liittyviä tietoja. 9) Muiden asianomaisten osapuolten, jotka voivat osoittaa, että tämän tutkimuksen tulokset todennäköisesti vaikuttavat niihin, on pyydettävä komissiolta kyselylomake 15 päivän kuluessa tämän asetuksen julkaisemisesta Euroopan yhteisöjen virallisessa lehdessä. Kyselylomakkeita koskevat pyynnöt on toimitettava kirjallisesti jäljempänä 3 artiklan 3 kohdassa mainittuun osoitteeseen ja niissä on mainittava asianomaisen osapuolen nimi, osoite, puhelinnumero ja telekopionumero. Kiinan kansantasavallan, Hongkongin, Macaon ja Taiwanin viranomaisille ilmoitetaan tutkimuksen vireillepanosta ja niille toimitetaan jäljennös edellä mainitusta kyselylomakkeesta sekä pyynnöstä. ii) Kiertämättömyystodistukset 10) Tulliviranomaiset voivat perusasetuksen 13 artiklan 4 kohdan mukaisesti myöntää tuojille kyseisen tuotteen tuonnin kirjaamisvelvollisuudesta tai muista toimenpiteistä vapauttavia todistuksia silloin, kun kyseiseen tuontiin ei liity kiertämistä. Koska tällaisen todistuksen myöntäminen edellyttää yhteisön toimielinten ennakolta antamaa lupaa, luvan myöntämistä koskevat hakemukset on toimitettava komissiolle tutkimuksen mahdollisimman varhaisessa vaiheessa, jotta niihin sisältyvät tiedot voitaisiin arvioida perusteellisesti. g) MÄÄRÄAIKA 11) Moitteettoman hallinnon varmistamiseksi olisi asetettava määräaika, jonka kuluessa ne asianomaiset osapuolet, jotka voivat osoittaa, että tämän tutkimuksen tulokset todennäköisesti vaikuttavat niihin, voivat esittää kantansa kirjallisesti. Olisi myös asetettava määräaika, jonka kuluessa asianomaiset osapuolet voivat esittää kirjallisen kuulemispyynnön ja osoittaa, että niiden kuulemiseen on olemassa erityisiä syitä. h) YHTEISTYÖN PUUTTUMINEN 12) Lisäksi on todettava, että jos asianomainen osapuoli kieltäytyy antamasta tai ei toimita tarvittavia tietoja määräajassa tai merkittävällä tavalla vaikeuttaa tutkimuksia, päätelmät, riippumatta siitä, ovatko ne myönteisiä vai kielteisiä, voidaan tehdä käytettävissä olevien tietojen perusteella perusasetuksen 18 artiklan mukaisesti, ON ANTANUT TÄMÄN ASETUKSEN: 1 artikla Pannaan vireille asetuksen (EY) N:o 384/96 13 artiklan mukainen tutkimus, joka koskee seuraavien tavaroiden tuontia yhteisöön: a) CN-koodiin ex 9613 20 90 kuuluvat Kiinan kansantasavallasta peräisin olevat uudelleen täytettävät sytytinkivelliset taskusytyttimet; ja b) Hongkongin, Macaon tai Taiwanin kautta tuotavat CN-koodiin ex 9613 10 00 kuuluvat sytytinkivelliset kaasukäyttöiset kertatäyttöiset taskusytyttimet. 2 artikla Tulliviranomaiset velvoitetaan asetuksen (EY) N:o 384/96 13 artiklan 3 kohdan ja 14 artiklan 5 kohdan nojalla toteuttamaan tarvittavat toimenpiteet seuraavien tavaroiden tuonnin kirjaamiseksi: a) CN-koodiin ex 9613 20 90 (Taric-koodi 9613 20 90 10) kuuluvat Kiinan kansantasavallasta peräisin olevat uudelleen täytettävät sytytinkivelliset taskusytyttimet, joiden vapaasti yhteisön rajalla tullaamattomana -hinta kappaleelta on vähemmän kuin 0,5 ecua; ja b) Hongkongin, Macaon tai Taiwanin kautta tuottavat CN-koodiin ex 9613 10 00 (Taric-koodi 9613 10 00 10) kuuluvat sytytinkivelliset kaasukäyttöiset kertatäyttöiset taskusytyttimet. Kirjaamisvelvollisuus päättyy yhdeksän kuukauden kuluttua tämän asetuksen voimaantulopäivästä. Tuotteita ei kirjata, jos niiden mukana on asetuksen (ETY) N:o 384/96 13 artiklan 4 kohdan mukaisesti myönnetty tullitodistus. 3 artikla 1. Asianomaisten osapuolten on ilmoittauduttava, esitettävä näkökantansa kirjallisesti, toimitettava tiedot ja pyydettävä saada tulla komission kuulemiksi 40 päivän kuluessa tämän asetuksen julkaisemisesta Euroopan yhteisöjen virallisessa lehdessä, jotta kyseiset näkökannat ja tiedot voidaan ottaa huomioon tutkimuksessa. Määräaika koskee kaikkia asianomaisia osapuolia, mukaan lukien ne osapuolet, joita ei ole mainittu pyynnössä, ja sen vuoksi on kaikkien näiden osapuolten edun mukaista ottaa yhteyttä komissioon viipymättä. 2. Kyselylomakkeet on pyydettävä komissiolta 15 päivän kuluessa tämän asetuksen julkaisemisesta Euroopan yhteisöjen virallisessa lehdessä. 3. Kaikki asiaan liittyvät tiedot ja kuulemista tai kyselylomaketta koskevat pyynnöt sekä kiertämättömyystodistusten myöntämistä koskevat hakemukset on lähetettävä seuraavaan osoitteeseen: Euroopan komissio Ulkosuhteiden pääosasto (yksikkö I/C/1) (DM 24 8/38) Rue de la Loi / Wetstraat 200 B-1049 Bruxelles/Brussel Faksi (32 2) 295 65 05. 4 artikla Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 7 päivänä toukokuuta 1998. Komission puolesta Leon BRITTAN Varapuheenjohtaja (1) EYVL L 56, 6.3.1996, s. 1 (2) EYVL L 128, 30.4.1998, s. 18 (3) EYVL L 326, 28.11.1991, s. 1 (4) EYVL L 65, 6.3.1997, s. 1 (5) EYVL L 101, 4.5.1995, s. 38